Všeobecne záväzné nariadenie obce HOSŤOVCE 
č.  5/2019,
o udržiavaní čistoty v obci a ochrane verejnej zelene 

Návrh VZN vyvesený na úradnej tabuli v obci Hosťovce dňa: 19. 11. 2019
VZN prerokované schválené dňa: 05. 12. 2019
VZN zverejnené dňa: 06. 12. 2019
VZN nadobúda platnosť dňom: 20. 12. 2019
VZN nadobúda účinnosť dňom: 01. 01. 2020

Obecné zastupiteľstvo obce Hosťovce v súlade s ustanovením § 4 ods. 5 písm. a) bod 4. a v nadväznosti na ustanovenie §11a zákona č. 369/1990 Zb. o obecnom zriadení v znení neskorších predpisov (ďalej aj ako „zákon o obecnom zriadení“)

vydáva 

toto Všeobecne záväzné nariadenie obce Hosťovce č. 5/2019 o udržiavaní čistoty v obci a ochrane verejnej zelene  (ďalej aj ako „VZN“).
Čl. I.
Základné ustanovenia

1.	Obecné zastupiteľstvo v Hosťovciach, v súlade s ustanovením § 4 ods. 3 písm. g), § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov a v súlade s § 69 ods. 2 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) a s vyhláškou č. 24/2003 Z. z., ktorou sa vykonáva zákon č. 543/2002 Z. z. o ochrane prírody a krajiny, vydáva toto Všeobecne záväzné nariadenie Obce Hosťovce č. 5/2019 o udržiavaní čistoty v obci a ochrane verejnej zelene (ďalej aj ako “VZN”).
2.	Toto VZN sa vydáva za účelom určenia podmienok a zásad o udržiavaní čistoty ako aj tvorby, údržby a ochrane verejnej zelene na území obce Hosťovce (ďalej aj ako “obec”). 
3.	VZN upravuje pravidlá udržiavania poriadku a čistoty na verejných priestranstvách pre občanov a návštevníkov obce ako aj práva a povinnosti všetkých fyzických a právnických osôb pôsobiacich na území obce v oblasti:
a.	udržiavania všeobecnej čistoty a poriadku v obci,
b.	stavu verejnej zelene (údržby, ochrany, ošetrovania zelene, výrubu drevín atď.)

4.	Všetky činnosti, zásady a postupy súvisiace s tvorbou, údržbou a ochranou verejnej zelene musia byť v súlade s platným územným plánom (ak ho obec má prijatého), miestnym územným systémom ekologickej stability, zámerom obce  a ostatnými záväznými dokumentami obce.
5.	Štátnu správu v prvom stupni vo veciach ochrany drevín a štátny dozor vo veciach ochrany drevín vykonáva obecný úrad obce Hosťovce (ďalej len „orgán ochrany prírody“).
6.	Výkon pracovných činností zameraných na celoročnú odbornú starostlivosť o verejnú zeleň zabezpečuje na pozemkoch vo vlastníctve alebo v užívaní obce Hosťovce obecný úrad prostredníctvom svojich zamestnancov.
7.	Spravovateľom verejnej zelene na území obce je obecný úrad (alebo iná organizácia, či osoba určená obcou).
8.	Evidenciu verejnej zelene na pozemkoch vo vlastníctve a v užívaní obce vedie spravovateľ verejnej zelene.

Čl. II.
Starostlivosť o verejnú zeleň

1.	Starostlivosť o zeleň je proces, ktorý vedie k zachovaniu a zlepšeniu ekologických, estetických a spoločenských funkcií zelene. Zahŕňa tvorbu, údržbu a ochranu prírody.
2.	Verejná zeleň musí mať zabezpečenú celoročnú odbornú starostlivosť na celom území obce.
3.	Starostlivosť o verejnú zeleň zahŕňa najmä tieto činnosti:

a.	evidencia verejnej zelene,
b.	tvorba verejnej zelene,
c.	prosperita verejnej zelene,
d.	zakladanie novej zelene,
e.	ochrana verejnej zelene.
f.	ekologické a hospodárne využitie verejnej zelene.

4.	Starostlivosť o vyhradenú zeleň a súkromnú zeleň zabezpečujú jej správcovia, užívatelia alebo vlastníci.

Čl. III.
Tvorba verejnej zelene

1.	Výsadbu na plochách verejnej zelene zabezpečuje spravovateľ podľa platného územného plánu, miestneho územného systému ekologickej stability, územno-plánovacej dokumentácie a ostatných záväzných dokumentov obce.
2.	Projektovanie a výsadba verejnej zelene sa riadi zásadami záhradnej a krajinnej architektúry, rešpektuje ochranné pásma inžinierskych sietí a požiadavky na racionálnu údržbu a ochranu.
3.	Na plochách verejnej zelene nie je dovolené vysádzať zeleň bez vedomia, prípadne súhlasu vlastníka, spravovateľa.
4.	Fyzická alebo právnická osoba, ktorá má záujem o výsadbu rastlín na plochách verejnej zelene, je povinná rešpektovať podmienky vlastníka formulované vo vyjadrení, resp. v písomnom súhlase.
5.	Pri výsadbe zelene je potrebné rešpektovať ochranné pásma inžinierskych stavieb.

Čl. IV.
Údržba verejnej zelene

1.	Zeleň musí byť udržiavaná podľa ekologických, urbanistických, estetických, biotechnických a bezpečnostných zásad. Údržba zelene musí vytvárať vhodné podmienky pre jej optimálny vývoj.
2.	Pod pojmom údržba zelene sa rozumie cieľavedomá činnosť zameraná na udržiavanie zelene vo vyhovujúcom stave, tak aby mohla plniť svoje funkcie v urbanizovanom prostredí. Údržba zelene je najmä:
a.	udržiavanie čistoty na plochách zelene, 
b.	kosenie plôch zelene a ich vyhrabávanie,
c.	odburiňovanie, prevzdušňovanie, hnojenie a polievanie zelene,
d.	orez drevín (stromov a kríkov) a ich ošetrovanie,
e.	ochrana proti škodcom a chorobám.

3.	Vlastník, užívateľ, alebo spravovateľ pozemku, na ktorom sa nachádza verejná zeleň je povinný vykonávať:
a.	údržbu verejnej zelene tak, aby táto bola nepretržite udržiavaná v dobrom zdravotnom a estetickom stave a mohla plniť svoju funkciu,
b.	výkon odborných záhradníckych a technických činností súvisiacich s výsadbou, údržbou a ochranou všetkých prvkov a plôch verejnej zelene podľa zásad uvedených v odseku 1,
c.	údržbu plôch verejnej zelene v súlade s platným územno-plánovacím podkladom tak, aby bol zachovaný charakter realizovanej výsadby. To znamená pravidelnú údržbu stromov, kríkov, živých plotov a kvetinových záhonov. V prípade úhynu drevín realizáciu ich výrubu a následné odstránenie drevnej hmoty, prípadne vykonanie náhradnej výsadby za uhynuté dreviny,
d.	údržbu veľkosti a tvaru zelene tak, aby nepresahovala na susediace pozemky, aby nepoškodzovala súkromný majetok a nebola ohrozená bezpečnosť cestnej premávky,
e.	údržbu plôch verejnej zelene v takom stave, aby nedochádzalo k šíreniu burín a inváznych rastlín.

Čl. V.
Ochrana verejnej zelene

1.	Ochrana zelene je súbor pravidiel, opatrení a úkonov smerujúcich k zachovaniu existujúcej zelene, jej architektonických prvkov a jej funkcie v zmysle rešpektovania princípu trvalej udržateľnosti.
2.	Ochranou sa rozumie tiež dodržiavanie všeobecne platných právnych predpisov.
3.	Cieľom ochrany zelene je najmä zamedziť:
a.	mechanickému, chemickému a inému poškodeniu zelene,
b.	zmenám životných podmienok zelene (štruktúry pôdy, vodného režimu, chemického zloženia pôdy a pod.),
c.	neuváženej likvidácii zelene.

4.	Na verejnej zeleni je zakázané:
a.	lámať konáre trhať kvety a plody alebo inak poškodzovať dreviny, trávniky, prvky malej architektúry a spevnené plochy,
b.	robiť terénne úpravy a úpravu zelene bez povolenia spravovateľa,
c.	znečisťovať plochy verejnej zelene odpadkami, ohorkami z cigariet a inými nečistotami,
d.	poškodzovať a znečisťovať zeleň zvieratami,
e.	vynášať a hromadiť konáre z orezaných drevín a viniča, na území obce,
f.	vchádzať na plochy zelene vozidlami alebo parkovať na nich, opravovať a rozoberať motorové a iné vozidlá,
g.	umiestňovať na plochy zelene reklamné a iné objekty, odpadové nádoby, bez povolenia spravovateľa,
h.	vypaľovať akékoľvek porasty (buriniská, kroviny), vykonávať spaľovanie konárov, lístia a organických zvyškov rastlín na území obce. 
i.	bez predchádzajúceho spravovateľa organizovať podujatia, vykonávať rozkopávky, stavebné práce, uskladňovať materiály, stavať konštrukcie, manipulovať s chemickými látkami ako sú napr. farby, riedidlá, pesticídy a pod.

Čl. VI.
Odstraňovanie verejnej zelene

1.	Dôvodom pre odstraňovanie verejnej zelene je najmä:
a.	zlý zdravotno-biologický stav drevín (stará výsadba s nevhodným výberom sort, zlým ošetrovaním zhoršením podmienok pre rast –stiesnenosť priestoru na koreňový systém, nepriaznivé pedologické procesy, mechanické poškodzovanie, poškodzovanie exhalátmi výrobných prevádzok, splodinami motorov dopravných prostriedkov, soľami z nerozpustných posypových látok) spôsobujúci zníženú stabilitu dreviny a tým ohrozenie okolia, vrátane účastníkov cestnej premávky,
b.	nevhodné stanovištia zelene výrazne znižujúce priame denné osvetlenie budov na bývanie a malá plošná výmera stanovíšť,
c.	nedodržanie minimálnych priečnych vzdialeností kmeňov stromov a krov od bližšej hrany jazdného pruhu (ustanovené osobitnými predpismi),
d.	rozšírenie dopravného priestoru v rámci rekonštrukcie pozemných komunikácií,
e.	činnosti spojené s opravami inžinierskych sietí (výkopové práce),
f.	stavebná činnosť,
g.	kalamity (živelné pohromy),
h.	obnova rastu verejnej zelene (racionálne hospodárenie pri obnove existujúcich porastov)

2.	Pri odstránení drevín z verejnej zelene a súkromnej zelene orgán ochrany prírody uloží žiadateľovi o odstránenie dreviny povinnosť uskutočniť primeranú náhradnú výsadbu na pozemku vo vlastníctve povinnej osoby, resp. obce a to na jej náklady.
3.	Náhradná výsadba sa uskutočňuje maximálne do 1 roka od vydania povolenia na odstránenie drevín.
4.	Ak nemožno uložiť náhradnú výsadbu, orgán ochrany prírody uloží povinnej osobe finančnú náhradu do výšky spoločenskej hodnoty dreviny.
5.	Spoločenská hodnota pôvodných druhov chránených rastlín je upravená v osobitnom predpise. Spoločenská hodnota chránených rastlín, ktoré nie sú pôvodnými druhmi chránených rastlín, sa určuje znaleckým posudkom, ak osobitný predpis neustanovuje inak.

Čl. VII.
Škody na verejnej zeleni

1.	Za poškodenie verejnej zelene sa považuje najmä:
a.	lámanie a neodborné orezávanie konárov stromov a kríkov,
b.	narušenie koreňovej sústavy stromov a kríkov a poškodenie kmeňov stromov,
c.	odcudzenie a trhanie vysadených kvetín a kríkov,
d.	vchádzanie na plochy verejnej zelene vozidlami alebo parkovanie na nich,
e.	znehodnotenie plôch a prvkov zelene nepovolenou stavebnou činnosťou.

2.	Spôsobenú škodu na verejnej zeleni je povinný nahradiť každý, kto škodu spôsobil. Za škody spôsobené zvieratami zodpovedajú ich majitelia alebo tí, ktorí majú zvieratá v opatere. Škoda sa nahradzuje, ak je to možné a účelné, uvedením poškodenej zelene do pôvodného stavu.
3.	Poškodenie verejnej zelene je nutné bezodkladne oznámiť obecnému úradu alebo obecnej polícii.
4.	Do doby vydania opatrení po zistenom poškodení je povinný spravovateľ, vlastník alebo užívateľ zelene urobiť opatrenia zabraňujúce ďalším škodám.

Čl. VIII.
Kontrolná činnosť a sankcie 

1.	Kontrolnú dodržiavania tohto VZN vykonáva obec, prostredníctvom poslancov obecného zastupiteľstva a poverených pracovníkov obecného úradu.
2.	Sankcie za nedodržanie povinností alebo za porušenie zákazov ustanovených v tomto VZN sú upravené v osobitných predpisoch  - zákon č. 372/1990 Zb. o priestupkoch a zákon o obecnom zriadení.

Čl. IX.
Záverečné ustanovenia

1.	Ďalšie povinnosti fyzických osôb a právnických osôb, ktoré im vyplývajú zo všeobecne záväzných právnych predpisov, nie sú týmto VZN dotknuté.
2.	Návrh tohto VZN bol zverejnený na úradnej tabuli a na webovom sídle obce v lehote uvedenej v § 6 ods. 3 zákona č. 369/1990 Zb.
3.	Toto VZN bolo schválené uznesením obecného zastupiteľstva obce Hosťovce č. 16/2019 zo dňa 05. 12. 2019. Toto VZN nadobúda platnosť dňom schválenia obecným zastupiteľstvom a účinnosť 15- tým dňom po vyvesení VZN na úradnej tabuli obce, t. j. dňa 01. 01. 2019.

...............................................
            Tibor Béres  
        		      starosta obce Hosťovce